
Către,

BIROUL PERMANENT AL

CAMEREI DEPUTAŢILOR


Vă înaintăm, alăturat, Raportul comun asupra proiectului de Lege privind aprobarea Ordonanței Guvernului nr.1/2013 pentru reglementarea unor măsuri financiar-fiscale în domeniul impozitelor și taxelor locale, trimis Comisiei pentru administraţie publică, amenajarea teritoriului şi echilibru ecologic şi Comisiei pentru buget, finanțe și bănci pentru dezbatere în fond cu adresa nr. PL.x 72 din 4 martie 2013.
PREŞEDINTE,



PREŞEDINTE,

                       Marin ALMĂJANU

            Dan Radu RUŞANU

RAPORT COMUN
asupra proiectului de Lege pentru aprobarea Ordonanţei Guvernului nr.1/2013 pentru reglementarea unor măsuri financiar-fiscale în domeniul impozitelor şi taxelor locale
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanţe şi bănci şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere în fond, cu proiectul de Lege pentru aprobarea Ordonanţei Guvernului nr.1/2013 pentru reglementarea unor măsuri financiar-fiscale în domeniul impozitelor şi taxelor locale, trimis cu adresa nr. PL-x 72 din 4 martie 2013, înregistrată sub nr. 22/92 din 6 martie 2013, respectiv sub nr.26/89 din 5 martie 2013.
Conform prevederilor art. 75 alin.(1) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 26 februarie 2013, în condiţiile articolului 76 alin.(2) din Constituţia României, republicată.
Consiliul Legislativ, prin avizul nr. 5/04.01.2013, a avizat favorabil proiectul de Ordonanţă de urgenţă, cu recomandari.

Consiliul Economic şi Social, cu adresa nr. 2930 din 20 decembrie 2012, a transmis un aviz favorabil.
Comisia juridică, de disciplină şi imunităţi, a avizat favorabil proiectul de lege în forma adoptată de Senat, conform avizului nr. 31/318 din 15 martie 2013.
Proiectul de lege supus dezbaterii are ca obiect de reglementare aprobarea Ordonanţei Guvernului nr.1/2013 pentru reglementarea unor măsuri financiar-fiscale în domeniul impozitelor şi taxelor locale, în sensul ca propune acordarea de  competenţe autorităţilor deliberative ale administraţiei publice locale de a decide, în funcţie de condiţiile locale, pentru anul 2013, asupra reducerii valorilor impozabile, impozitelor taxelor şi amenzilor locale, cel mult până la nivelurile prevăzute prin hotărârile adoptate de către acestea pentru anul 2012.
În cazul contribuabililor care au achitat deja impozitele şi taxele locale la nivelul stabilit prin Hotarârea Guvernului nr. 1309/2012, actul normativ precizează faptul că aceştia pot solicita, pe bază de cerere, restituirea sau compensarea cu obligaţii de plată viitoare către bugetele locale.
În conformitate cu prevederile art.61 și art.63 din Regulamentul Camerei Deputaţilor, republicat, Comisia pentru buget finanțe și bănci a examinat proiectul de lege, în şedinţa din 3 aprilie 2013  și Comisia pentru administraţie publică, amenajarea teritoriului şi echilibru ecologic a examinat proiectul de lege în ședința din 9 aprilie 2013.
Din totalul de 31 de membri ai Comisiei pentru buget, finanţe şi bănci au fost prezenţi la dezbateri 31 deputaţi.
Din totalul de 32 membri ai Comisiei pentru administrație publică, amenajarea teritoriului și echilibru ecolgoic au fost prezenți la dezbateri 29 deputați.

La dezbaterea proiectului de lege a participat în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dan Manolescu – secretar de stat din partea Ministerului Finanţelor Publice.
În urma examinării iniţiativei legislative şi a opiniilor exprimate, membrii Comisiilor au hotărât, cu majoritate de voturi, să supună plenului Camerei Deputaţilor, spre dezbatere şi adoptare, proiectul de Lege pentru aprobarea Ordonanţei Guvernului nr.1/2013 pentru reglementarea unor măsuri financiar-fiscale în domeniul impozitelor şi taxelor locale în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.
    PREŞEDINTE,



   PREŞEDINTE,

                       Marin ALMĂJANU

            Dan Radu RUŞANU
                            SECRETAR ,



SECRETAR,                    

                
Ion-Marcel CIOLACU 


Gheorghe DRAGOMIR


 
Expert parlamentar 







Consilier parlamentar

